Die hunkering na ma-wees | Netwerk24
Deur Louise Ferreira 19 Oktober 2016 12:37
The Under­achieving Ovary
PULP BOOKS, R199
Wat doen jy wanneer jy jou lewe lank al broeis is, maar wanneer jy kort ná jou wittebrood die Pil wegsmyt, raak jy net nie swanger nie?
JT Lawrence se memoir The Under­achieving Ovary gaan oor haar hartsbegeerte om ’n kind te hê en haar desperaatheid om swanger te word. Die boek is gegrond op die dagboek wat sy gedurende haar vrugbaarheidsbehandeling gehou het.
Lawrence sit met twee groot pro­bleme: ’n hartvormige baarmoeder (toe die diagnose later verander word na ’n bicornuate uterus – horings eerder as ’n hart – begin sy daarna verwys as haar “devil womb”) en endometriose. Endometriose oral, tot by haar diafragma.
Lawrence skryf ontsettend eerlik oor haar pyn, fisiek en emosioneel; oor die hel van in vitro-bevrugting en die gat in haar hart. Sy voel asof haar lyf haar in die steek gelaat het. As vrou is sy ’n mislukking. Sy en haar man gebruik eers hul spaargeld en leen dan uit hul huisverband; duisende rande vloei deur hul vingers. Miskien sal dit dié keer werk . . .
Ten spyte hiervan is haar verhaal nie neerdrukkend nie. Die feit dat haar vertelling selfs soms bitter snaaks is, spreek van haar talent as skrywer.
Meer oor: Memoir